V. Veteška, podpredseda NR SR: (2005-03-15):
M. Abelovský, poslanec: Pán podpredseda, pán minister, panie poslankyne, páni poslanci de iure je rozprava o Trestnom zákone v prvom čítaní, čiže mali by sme sa zamerať na tie otázky, ktoré prislúchajú prvému čítaniu, ale de facto je tu určitá história tohto zákona, by som povedal, nie celkom nedávna, a nedá mi, aby sme na ňu nenadviazali, pretože všetci ju ešte máme v čerstvej pamäti a len konštatujem, že prvé čítanie o tomto vládnom návrhu zákona sa prerokovalo v máji minulého roku a odvtedy prakticky uplynulo skoro desať mesiacov. Pán minister vo svojom vystúpení povedal, že predkladá Národnej rade návrh Trestného zákona, ktorý v podstate reflektuje tie zmeny, ktoré boli dosiahnuté, musím povedať, v nespočetných rokovaniach, ktoré sa jednak uskutočnili v ústavnoprávnom výbore, ale aj oddelene vo všelijakých komisiách a subkomisiách na ministerstve, znova v ústavnoprávnom výbore za prítomnosti alebo bez prítomnosti rekodifikačnej komisie a podobne. Len konštatujem, že oproti vládnemu návrhu zákona, ktorý bol v prvom čítaní v máji 2004, tento predložený návrh Trestného zákona obsahuje 230 pozmeňujúcich a doplňujúcich návrhov. Niektoré sú objektívne vynútené zmenou legislatívy, ktorá nadväzuje na Trestný zákon, ako sú novoprijaté zákony napríklad o znalcoch a tlmočníkoch, o sudcoch a podobne, no niektoré sú výsledkom rokovaní, o ktorých som hovoril a ktoré zamestnávali ústavnoprávny výbor prakticky celé minulé obdobie. Už pri prvom čítaní v máji 2004 som ako jediný z poslancov v Národnej rade vystúpil k tejto právnej norme a konštatoval som, že takto predložený Trestný zákon, najmä čo sa týka sankcií, ktoré obsahuje v jednotlivých skutkových podstatách trestného činu, zaraďuje tento Trestný zákon k jedným z najprísnejších trestných kódexov v strednej, ale dovolím si povedať aj v kontinentálnej Európe. Je pravda, že pozmeňujúcimi a doplňujúcimi návrhmi niektoré trestné sadzby z Trestného zákona boli zmiernené a počítam, že ešte v priebehu druhého čítania minimálne bude čas na to, aby niektoré skutkové podstaty trestného činu dostali akýsi európsky charakter, aby trestná sankcia ako dôsledok spáchania trestného činu nebola dominantným prvkom pri schvaľovaní tejto právnej normy. Všeobecne je možné povedať, a to snáď každý právnik, ktorý sa zaoberá trestným právom, vie, že sprísňovanie trestnej represie k ničomu nevedie. Z histórie štátov vyplýva, či už to boli štáty demokratické, alebo štáty, kde vládla diktatúra, sprísnenie trestnej sadzby nikdy neviedlo ani nebude viesť k zníženiu trestnej činnosti. Je to akási kriminologická abeceda. Predpokladám, že je známa aj predkladateľovi. Nakoniec aj sám predkladateľ teraz, pokiaľ uvádzal návrh zákona, zdôraznil, že dominuje práve trestná sankcia, teda donútenie a zabránenie páchania páchateľov trestnej činnosti dominuje nad prevenciou, prípadne nad tým, aby boli a  Trestný zákon obsahoval inštitúty, ktoré by iným spôsobom odrádzali občanov od páchania trestnej činnosti. Pán minister ako predkladateľ tu hovoril o dvoch prípadoch, ktoré ho z jeho rozhodnutia viedli k tomu, aby túto normu vzal späť, keďže pozmeňujúcimi návrhmi Národná rada v hlasovaní ich schválila. Jedna z nich bola posunutie alebo obmedzenie prípravy na spáchanie trestných činov, tak ako bol schválený pozmeňujúci návrh, ktorý som pripravil v druhom čítaní s tým, že takáto zmena je preň neprípustná. Chcem len konštatovať, že medzitým, ako vláda rokovala o tomto návrhu vládneho návrhu zákona a bol predložený znova do Národnej rady, som si zabezpečil podklady o tom, akým spôsobom príprava na trestný čin bola v minulosti orgánmi činnými v trestnom konaní stíhaná. Z podkladov, ktoré som dostal z Generálnej prokuratúry Slovenskej republiky, vyplýva, že v roku 2001, 2002 a 2003 nikto z občanov Slovenskej republiky nebol za takúto prípravu trestného činu obvinený. To znamená, keď nebol obvinený, nemohol byť ani odsúdený. Osemdesiatjeden, respektíve osemdesiatšesť páchateľov bolo odsúdených za prípravu na trestný čin vraždy podľa § 219 Trestného zákona, ale tá by bola trestná aj podľa zmeneného a doplňujúceho návrhu, teda ako obzvlášť závažného trestného činu. Čiže trestnosť prípravy trestného činu vraždy by zostala zachovaná. Jediným kritériom preto, aby prostriedkami trestného práva boli chránené spoločenské vzťahy, je, že tieto sa v masovom meradle v spoločnosti vyskytujú. Ak sa nevyskytujú, nevidím žiaden dôvod na to, aby boli prostriedkami trestného práva chránené. Z minimálne tejto krátkej histórie, ktorú viem doložiť rozborom z Generálnej prokuratúry, vyplýva, že nie je potrebné, aby takéto spoločenské vzťahy boli zakotvené v Trestnom zákone a dokonca mali vyvolať búrku v poslaneckej snemovni. O trestnom čine podpory a založenia a zosnovania zločineckej skupiny hovoriť nebudem, pretože svoj postoj som vyjadril v rozprave v druhom čítaní, a vzhľadom na to, že od roku 1999, respektíve roku 2002, keď bola táto skutková podstata trestného činu upravená, nikto nebol za tento trestný čin odsúdený, hoci podľa tvrdenia ministerstva spravodlivosti bolo dvanásť alebo štrnásť občanov obžalovaných z tohto trestného činu, neodôvodňuje podľa mňa opodstatnenosť znovu zaradenia tejto skutkovej podstaty trestného činu do existujúceho trestného kódexu. Už pri prvom čítaní v roku 2004 som z tohto miesta povedal, že Slovensko potrebuje nový Trestný zákon a trestné kódexy. Nemôžeme sa riadiť normami, ktoré poznamenala prakticky niekoľko desaťnásobná novelizácia, ktorá úplne zneprehľadňuje už uplatňovanie a používanie tejto právnej normy. Myslím si však, že musíme prijať skutočne právnu normu, a Trestný zákon k nej určite patrí, ktorá bude zodpovedať právnym tradíciám stredoeurópskeho regiónu, v ktorom sa nachádzame, a bude zodpovedať kritériám, ktoré na takúto právnu normu vyžaduje 21. storočie. Na podobu predloženého Trestného zákona zrejme bude mať rozhodujúci vplyv druhé čítanie a potom aj prednesené pozmeňujúce návrhy. Preto si myslím, že v rámci prvého čítania to, čo som uviedol, postačí pre vaše rozhodnutie k tomu, ako máte hlasovať za tento alebo prípadne proti tomu zákonu. Ďakujem.